**Συμπληρωματική Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για την πρόταση νόμου «Ο περί της Καταπολέμησης των Καθυστερήσεων Πληρωμών στις Εμπορικές Συναλλαγές (Τροποποιητικός) Νόμος του 2022»**

**Παρόντες:**

 Κυριάκος Χατζηγιάννης, πρόεδρος Χρύσης Παντελίδης

 Ονούφριος Κουλλά Μιχάλης Γιακουμή

 Κώστας Κώστα Σταύρος Παπαδούρης

 Ανδρέας Πασιουρτίδης

 Όπως είναι γνωστό, η συζήτηση της πιο πάνω πρότασης νόμου αναβλήθηκε κατόπιν απόφασης της ολομέλειας του σώματος που λήφθηκε τη 17η Νοεμβρίου 2022.

 Ως εκ τούτου, η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού επανεξέτασε την εν λόγω πρόταση νόμου σε δύο συνεδρίες της, που πραγματοποιήθηκαν στις 22 και 29 Νοεμβρίου 2022. Στο πλαίσιο της πρώτης συνεδρίασης της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Ενέργειας, Εμπορίου και Βιομηχανίας, της Υπηρεσίας Βιομηχανίας και Τεχνολογίας του ίδιου υπουργείου και της Νομικής Υπηρεσίας της Δημοκρατίας.

 Σκοπός του προτεινόμενου νόμου είναι η τροποποίηση του περί της Καταπολέμησης των Καθυστερήσεων Πληρωμών στις Εμπορικές Συναλλαγές Νόμου, ώστε να οριστεί ως εποπτεύουσα αρχή για την παρακολούθηση της εφαρμογής των διατάξεων του πιο πάνω νόμου που αφορούν στις εμπορικές συναλλαγές μεταξύ επιχειρήσεων η Υπηρεσία Βιομηχανίας και Τεχνολογίας του Υπουργείου Ενέργειας, Εμπορίου και Βιομηχανίας.

 Σημειώνεται ότι όλα τα στοιχεία σχετικά με τον σκοπό και τις επιδιώξεις της πρότασης νόμου, τις απόψεις των εμπλεκομένων και τα ζητήματα που απασχόλησαν την επιτροπή στο πρώτο στάδιο της εξέτασής της, περιλαμβάνονται στην αρχική έκθεση της επιτροπής.

 Στο πλαίσιο της επανεξέτασης της πρότασης νόμου, ο εκπρόσωπος του Υπουργείου Ενέργειας, Εμπορίου και Βιομηχανίας εξέφρασε τον προβληματισμό του αναφορικά με την αποτελεσματικότητα των προτεινόμενων διατάξεων, αφού η Υπηρεσία Βιομηχανίας και Τεχνολογίας δεν έχει άλλες εξουσίες πέραν της παροχής συμβουλών με βάση τον υφιστάμενο νόμο. Επιπροσθέτως, ο ίδιος εκπρόσωπος αναφέρθηκε στο υψηλό διοικητικό κόστος που συνεπάγεται η εφαρμογή των προτεινόμενων διατάξεων, αφού σύμφωνα με αυτές απαιτείται η διερεύνηση παραπόνων για σκοπούς διαπίστωσης παράβασης ή μη των σχετικών διατάξεων του εν λόγω νόμου.

 Συναφώς, το Υπουργείο Ενέργειας, Εμπορίου και Βιομηχανίας, σε συνεργασία με τη Νομική Υπηρεσία της Δημοκρατίας, υπέβαλε γραπτώς τις εισηγήσεις του στην επιτροπή για αναθεώρηση των προνοιών της πρότασης νόμου σε σχέση με τις αρμοδιότητες της εποπτεύουσας αρχής, ώστε να προβλέπονται τα ακόλουθα:

1. Η εποπτεύουσα αρχή να είναι το Υπουργείο Ενέργειας, Εμπορίου και Βιομηχανίας, αντί η Υπηρεσία Βιομηχανίας και Τεχνολογίας αυτού.
2. Οι αρμοδιότητες της εποπτεύουσας αρχής να περιοριστούν στη λήψη γραπτών παραπόνων για ισχυριζόμενες παραβάσεις και, άμα τη λήψει τέτοιων παραπόνων, να δύναται να προβεί, διαζευκτικά ή σωρευτικά, στις ακόλουθες ενέργειες:

α. Να ενημερώσει την παραπονούμενη επιχείρηση για το δικαίωμά της να λάβει δικαστικά μέτρα.

β. Να ενθαρρύνει την επίλυση της εμπορικής διαφοράς μεταξύ των συμβαλλόμενων επιχειρήσεων με εκούσια προσφυγή στη διαδικασία της διαμεσολάβησης, δυνάμει των διατάξεων του περί Ορισμένων Θεμάτων Διαμεσολάβησης σε Αστικές Διαφορές Νόμου.

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, διαμόρφωσε τις ακόλουθες θέσεις:

1. Ο πρόεδρος της επιτροπής και το μέλος της βουλευτής της κοινοβουλευτικής ομάδας του Δημοκρατικού Συναγερμού, τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις και το μέλος της βουλευτής της Δημοκρατικής Παράταξης-Συνεργασία Δημοκρατικών Δυνάμεων τάχθηκαν υπέρ της ψήφισης της πρότασης νόμου σε νόμο.
2. Το μέλος της επιτροπής βουλευτής της κοινοβουλευτικής ομάδας του Δημοκρατικού Κόμματος και το μέλος της επιτροπής βουλευτής του Κινήματος Οικολόγων-Συνεργασία Πολιτών, επιφυλάχθηκαν να τοποθετηθούν επί των προνοιών της πρότασης νόμου κατά τη συζήτησή της στην ολομέλεια του σώματος.

30 Νοεμβρίου 2022

Αρ. Φακ.: 23.02.063.157-2022

ΝΚ/ΑΤ,ΡΠ/ΜΕ